http://crkvenidokumenti.blogspot.eom/2011/03/dekret-sv-oficija-lamentabili-pio-x-3.html 


Crkveni dokumenti 

Zbirka službenih izjava crkvenog Učiteljstva, drevnih kršćanskih spisa i zapisa 
ranokršćanske Predaje 


ponedjeljak, 7. ožujka 2011. 

Dekret Sv. oficija ’Lamentabili’ (Pio X., 3. 
VII. 1907.) 

Odvajanje egzegeze od crkvenog učiteljstva 

1. Crkveni zakon koji propisuje da knjige koje se odnose na božansko 
Pismo budu podvrgnute prethodnoj provjeri, ne proteže se na 
zastupnike kritičkog pristupa niti na znanstvenu egzegezu knjiga 
Staroga i Novoga zavjeta. 

2. Ne treba doduše omalovažavati crkveno tumačenje svetih knjiga, ipak 
ono podliježe podrobnijem sudu i ispravku egezgeta. 

3. Iz sudova i crkvenih kazni donesenih protiv slobodne i znanstvenije 
egzegeze može se zaključiti, da vjera koju iznosi Crkva proturiječi 
povijesti, te da se katoličke dogme u stvari ne mogu uskladiti s 
istinitijim izvorima kršćanske religije. 

4. Crkveno učiteljstvo ne može pomoću dogmatskih definicija odrediti 
pravi smisao svetog Pisma. 

5. Budući da se u pokladu vjere nalaze samo objavljene istine, ni na koji 
način na Crkvu ne spada donositi sud o tvrdnjama ljudskih znanosti. 

6. Kod definiranja istina Crkva koja uči i Crkva koja poučava tako 
surađuju, da Crkvi koja poučava ostaje samo potvrditi opće mišljenje 
Crkve koja uči. 

7. Kada Crkva osuđuje zablude, ne može od vjernika tražiti nikakvo 
unutarnje pristajanje, kojim bi oni prihvatili sudove koje je ona izrekla. 

8. Treba smatrati da su bez ikakve krivnje oni koji smatraju za ništavne 
osude koje su izdale Sveta kongregacija indeksa ili druge svete rimske 

Kongregacije. 


O nadahnuću i nepogrješivosti Svetoga pisma 

9. Oni koji vjeruju daje Bog uistinu pisac Svetoga pisma, pokazuju 
preveliku jednostavnost ili neznanje. 

10. Nadahnuće knjiga Staroga zavjeta se sastoji u tome, što su izraelski 
pisci predali religijsko učenje na neki poseban način, poganima malo 
poznat ili nepoznat. 

11. Božansko nadahnuće se ne proteže na čitavo Pismo tako, da bi svi 
njegovi dijelovi bili sigurni od svake zablude. 

12. Ako se egzeget želi korisno baviti biblijskim studijem, treba najprije 
odložiti svako unaprijed stvoreno mišljenje o nadnaravnom porijeklu 
Svetog pisma, i treba ga tumačiti na isti način kao i druge čisto ljudske 
dokumente. 

13. Sami evanđelisti i kršćani druge i treće generacije su evanđeoske 
poredbe tumačili umjetno, te su tako dali povoda malom plodu 
Kristovih propovijedi kod Židova. 

14. U mnogim pripovijedanjima evanđelisti nisu iznosili toliko ono što je 
istinito, nego što su smatrali korisnijim, makar to bilo i lažno. 

15. Evanđelja su bila povećavana neprestanim dodacima i ispravcima do 
konačno određenog kanona; zbog toga su u njima ostali samo mali i 
nesigurni tragovi Kristovog naučavanja. 

16. Ivanovo pripovijedanje nije prava povijest, nego mistično 
razmatranje evanđelja; govori koji se nalaze u njegovom Evanđelju su 
teološka razmatranja o otajstvu spasenja, bez povijesne istine. 

17. Četvrto je Evanđelje povećalo čudesa, ne samo kako bi izvanredno 
došlo više do izražaja, nego i da bi bilo prikladnije za označavanje djela i 
slave utjelovljene Riječi. 

18. Ivan doduše sebi prisvaja ulogu svjedoka o Kristu; uistinu pak, on je 
samo izvanredni svjedok kršćanskog života, ili Kristovog života u Crkvi 
krajem prvoga stoljeća. 

ig. Krivovjernički su egzegeti vjernije iznijeli pravi smisao Pisma, nego 
li katolički egzegeti. 


Pojam objave i dogme 

20. Objava nije mogla biti drugo nego svijest koju je čovjek stekao o 
svom odnosu prema Bogu. 

21. Objava koja čini predmet katoličke vjere nije bila završena s 
apostolima. 

22. Dogme koje Crkva iznosi kao objavljene, nisu istine pale s neba, 
nego su neka tumačenja religijskih čina, koja sije teškim naporom 
stekao ljudski um. 

23. Može postojati, i uistinu postoji, proturječje između činjenica o 
kojima pripovijeda Sveto pismo i crkvenih dogmi koje se na njima 
temelje; tako da egzeget s kritičkim pristupom može kao lažne odbaciti 
činjenice, u koje Crkva vjeruje kao potpuno sigurne. 

24. Ne treba osuđivati egzegeta koji stvara pretpostavke iz kojih slijedi 
da su dogme povijesno lažne ih sumnjive, samo ako izravno ne niječe 
same dogme. 

25. Vjersko pristajanje se konačno oslanja na skup vjerojatnosti. 

26. Vjerske dogme treba zadržati samo prema praktičnom smislu, to jest 
kao obvezatno pravilo za djelovanje, a ne kao pravilo vjerovanja. 

27. Iz evanđelja se ne dokazuje božanstvo Isusa Krista, nego je to dogma 
koju je kršćanska svijest izvela iz pojma Mesije. 

28. Kad je Isus vršio svoju službu nije govorio sa svrhom, kako bi 
poučavao da je on Mesija, niti su njegova čudesa išla za tim da to 
dokažu. 

29. Može se dozvoliti daje Krist o kojem govori povijest mnogo ispod 
Krista koji je predmet vjere. 

30. U svim evanđeoskim tekstovima ime Sin Božji znači samo isto kao 
ime Mesija, a nikako ne znači daje Krist pravi i naravni Božji Sin. 

31. Učenje o Kristu koje iznose Pavao, Ivan te Nicejski, Efeški i 
Kalcedonski sabori, nije ono stoje naučavao Isus, nego ono stoje o Isusu 
shvaćala kršćanska savjest. 

32. Ne može se pomiriti naravni smisao evanđeoskih tekstova s onim što 
naši teolozi uče o svijesti i nepogrješivom znanju Isusa Krista. 

33. Svakome, koga ne vodi unaprijed stvoreno mišljenje, je jasno daje 
Isus izjavljivao zablude o skorom dolasku Mesije, ili da veći dio učenja u 
samim sinoptičkim Evanđeljima nije autentičan. 

34. (Egzeget) kritičkog pristupa ne može tvrditi da Kristovo znanje nije 
bilo ograničeno nekim granicama, osim ako se prihvati pretpostavka, 
koja se povijesno jedva može shvatiti i koja se protivi moralnom 
osjećaju, naime daje Krist kao čovjek imao Božje znanje, ali da nipošto 
nije htio znanje o tolikim stvarima saopćiti učenicima i nasljednicima. 

35. Krist nije uvijek imao svijest o svom mesijanskom dostojanstvu. 

36. Kristovo uskrsnuće nije pravi događaj povijesnog reda, nego 
događaj potpuno nadnaravnoga reda, koji nije dokazan niti dokaziv; 
njega je kršćanska svijest malo pomalo oblikovala iz drugih (činjenica). 

37. Vjera u Kristovo uskrsnuće od početka nije bila toliko o samoj 
činjenici uskrsnuća, nego o Kristovom besmrtnom životu kod Boga. 

38. Učenje o Kristovoj smrti kao o zadovoljštini, nije evanđeoska, nego 
samo Pavlova. 


Sakramenti 

39. Mišljenja o porijeklu sakramenata, kojima su Tridentski oci bili 
prožeti i koja su bez sumnje imala utjecaj na njihove dogmatske kanone, 
daleko su od onih koja sada s pravom imaju povijesni istraživači 
kršćanske stvari. 

40. Sakramenti imaju svoj izvor iz toga, što su apostoli i njihovi 
nasljednici, neku Kristovu ideju i nakanu, tumačili u skladu s poticajima 
iz okolnosti i događaja. 

41. Sakramenti smjeraju samo na to da čovjeku dozovu u svijest uvijek 
dobrostivu prisutnost Stvoritelja. 

42. Kršćanska je zajednica uvela nužnost krštenja, prihvaćajući ga kao 
potreban obred, povezujući s njim obveze kršćanske vjeroispovijesti. 

43. Običaj podjeljivanja krštenja djeci je razvitak discipline, a jedan 
razlog za to je bio da se skrament podijeli na dva, naime na krštenje i na 
pokoru. 

44. Ništa ne dokazuje to što su apostoli preuzeli obred sakramenta 
potvrde; formalno pak razlikovanje dvaju sakramenata, to jest krštenja i 
potvrde, jedva da spada na povijest prvotnog kršćanstva. 

45. Ne treba sve uzeti kao povijesno što Pavao pripovijeda o 
ustanovljenju euharistije [1 Kor 11,23-25]. 

46. U prvotnoj Crkvi nije postojao pojam o kršćaninu grješniku, koji je 
pomiren crkvenim autoritetom, nego se Crkva samo jako sporo 
privikavala na taj pojam. Štoviše, nakon što je pokora bila priznata kao 
crkvena ustanova, nije se zvala imenom sakramenta, jer se smatrala za 
okaljani sakrament. 

47. Gospodinove riječi: „Primite Duha Svetoga. Kojima otpustite 
grijehe, otpuštaju im se; kojima zadržite, zadržani su im" [Iv 20,22sl], 
niti najmanje se ne odnose na sakrament pokore, štogod se tridentskim 
očima sviđalo tvrditi. 

48. Jakob u svojoj poslanici [Jak5,i4 si] nije namjeravao proglasiti neki 
Kristov sakrament, nego preporučiti jedan pobožni običaj; i ako se u 
tom običaju možda vidi neko sredstvo milosti, to ne treba shvatiti onom 
doslovnošću kako su ga prihvatili teolozi, koji su odredili pojam i broj 
sakramenata. 

49. Kršćanska večera je pomalo poprimila oznake liturgijskog čina, a 
oni koji su običavali predsjedati večeri, zadobili su svećeničke oznake. 

50. Starije, koji su na kršćanskim skupovima imali službu nadgledanja, 
apostoli su postavili za prezbitere ili biskupe, kako bi se brinuli za 
potreban red zajednica koje su rasle, a nisu im zapravo (povjerili) trajno 
poslanje i apostolsku vlast. 

51. Ženidba nije mogla postati sakrament novoga Zakona, osim kasnije u 
Crkvi; naime, da bi se ženidba smatrala sakramentom, bilo je potrebno 

da joj prethodi potpuno teološko tumačenje nauka o milosti i o 
sakrementima. 


Uspostava Crkve 

52. Kristovom je duhu bilo strano da ustanovi Crkvu kao društvo na 
zemlji, koje će trajati kroz mnogi niz stoljeća; štoviše, Krist je imao na 
umu kraljevstvo nebesko, koje će doći zajedno s koncem svijeta. 

53. Organski ustroj Crkve nije nepromjenjiv; nego, kršćansko je društvo 
podložno trajnom razvitku kao i ljudsko društvo. 

54. Dogme, sakramenti, hijerarhija, što se tiče i teorije i stvarnosti, samo 
su tumačenja i razvitak kršćanskog shvaćanja, koji su povećali i usavršili 
izvanjskim dodacima sitnu klicu prisutnu u Evanđelju. 

55. Šimun Petar nije nikada niti naslućivao da mu je Krist povjerio 
primat u Crkvi. 

56. Rimska crkva nije postala glava sviju crkava po odredbi božanske 
providnosti, nego iz čisto političkih razloga. 

57. Crkva se postavlja neprijateljski u odnosu na napredak prirodnih i 
teoloških znanosti. 


Nepromjenjive vjerske istine 

58. Istina nije nepromjenjiva više nego li samo čovjek; ona se naime 
razvija s njim, u njemu i po njemu. 

59. Krist nije naučavao određeni nauk koji bi bio primjenjiv u sva 
vremena i za sve ljude, nego je više započeo neki vjerski pokret 
prilagođen i prilagodljiv raznim vremenima i mjestima. 

60. Katoličko je učenje u svojim počecima bilo židovsko, ali je s 
postupnim promjenama postalo najprije pavlovsko, zatim ivanovsko, a 
konačno helensko i opće. 

61. Bez proturječja se može reći, da niti jedno poglavlje Pisma, od prvog 
poglavlja Postanka do posljednjeg Otkrivanja, ne sadrži potpuno isti 
nauk koji Crkva o tome iznosi; zbog toga niti jedno poglavlje Pisma 
nema isti smisao za onoga tko mu kritički pristupa i za teologa. 

62. Glavni članci apostolskog Vjerovanja nisu za kršćane prvih vremena 
imali isti smisao koji imaju za kršćane našega vremena. 

63. Crkva se pokazuje neprikladnom da učinkovito zaštiti evanđeosku 
etiku, jer se tvrdoglavo drži nepromjenjivog učenja, koje se ne može 
uskladiti s današnjim napretkom. 

64. Napredak znanosti traži da se izmijeni shvaćanje kršćanskog nauka 
o Bogu, o stvaranju, o osobi Božje Riječi, o otkupljenju. 

65. Današnje se katolištvo ne može usaglasiti s pravom znanošću, osim 
ako se promijeni u neko nedogmatsko kršćanstvo, to jest u široki i 
liberalni protestantizam. 

Ocjena vrhovnog svećenika: „Njegova je Svetost odobrila i potvrdila 
dekret uzoritih otaca, te zapovijeda da sve i pojedine gore spomenute 
tvrdnje svi trebaju smatrati za odbačene i zabranjene." 

(DENZINGER H. - HUNERMANN R, Zbirka sažetaka vjerovanja, definicija 
i izjava o vjeri i ćudoređu, UPT, Đakovo, 2002 . [br. 3401-3466.]) 

Humani generis (Pio XII.) 

Dominus lesus 
Kršćanski spisi: 

Didahe - nauk dvanaest apostola 
Barnabina poslanica 

Klement Rimski - Poslanica Korinćanima 
Zapisi predaje: 

Božanstvo Isusa Krista 
Presveto Trojstvo 
Apostolska Predaja 
Apostolsko nasljeđe 
Primat apostola Petra 
Primat rimskog biskupa (pape) 

Petrovo prisustvo u Rimu 
Svetkovanje dana Gospodnjeg 
Marijino trajno djevičanstvo 
Štovanje svetaca i anđela 


Broj posjeta 





Free Site Counters 


8of 8 


25.3.2015 23:51 




